SL Uradni list Evropske unije C 358/11

Objava zahtevka za spremembo v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2015/C 358/09)

V skladu s členom 51 Uredbe (EU) št. 1151/2012 Evropskega parlamenta in Sveta je ta objava podlaga za uveljavljanje pravice do ugovora zoper zahtevek (1).

ZAHTEVEK ZA ODOBRITEV SPREMEMBE SPECIFIKACIJE PROIZVODA ZA ZAŠČITENE OZNAČBE POREKLA/ZAŠČITENE GEOGRAFSKE OZNAČBE, KI NI MANJŠA

Zahtevek za odobritev spremembe v skladu s prvim pododstavkom člena 53(2) Uredbe (EU) št. 1151/2012

„OLIVE DE NÎMES“

EU št.: FR-PDO-0105-01284 – 21.11.2014

ZOP ( X ) ZGO ( )

1. Skupina vložnikov in pravni interes

Syndicat des AOP Olive et Huile d’Olive de Nîmes Mas de l’Agriculture - 1120 Route de Saint Gilles 30 900 Nîmes FRANCE Tel. +33 466045034 Faks +33 466045031 E-naslov: olive.nimes@orange.fr

Sindikat zaščitene označbe porekla AOP Olive et Huile d’Olive de Nîmes je sestavljen iz proizvajalcev in predelovalcev oljk „Olive de Nîmes“ in ima legitimni interes za vložitev zahtevka za spremembo.

2. Država članica ali tretja država

Francija

3. Postavka v specifikaciji proizvoda, na katero se sprememba nanaša

— ☐ Ime proizvoda — ☒ Opis proizvoda — ☒ Geografsko območje — ☒ Dokazilo o poreklu — ☒ Metoda proizvodnje — ☐ Povezava — ☒ Označevanje — ☒ Drugo nadzor

4. Vrsta sprememb

— ☒ Sprememba specifikacije proizvoda za registrirano ZOP ali ZGO, ki se ne šteje za manjšo v skladu s tretjim pododstavkom člena 53(2) Uredbe (EU) št. 1151/2012. — ☐ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba ne šteje za manjšo v skladu s tretjim pododstavkom člena 53(2) Uredbe (EU) št. 1151/2012.

5. Spremembe

Opis proizvoda

Opis je bil dopolnjen na podlagi določb osnovnega odloka o priznanju kontrolirane označbe porekla, da se gladka kožica in čvrstost navedeta kot lastnosti oljk „Olive de Nîmes“.

Navedena je bila vrednost hrustljavosti oljk „Olive de Nîmes“ (več kot 3 po lestvici COI), da se bolje določijo značilnosti proizvoda.

Geografsko območje

V specifikaciji proizvoda so bili določeni načini za identifikacijo parcel. Seznam opravil, ki potekajo na geografskem območju, nespremenjen od priznanja označbe na državni ravni, je bil ponovno naveden.

Dokazilo o poreklu

Ob upoštevanju sprememb nacionalnih zakonov in predpisov je postavka „Dokazila o poreklu“ prečiščena ter združuje zlasti deklarativne obveznosti in vodenje registrov v zvezi s sledljivostjo proizvoda in spremljanjem proizvodnih razmer.

Poleg tega je ta postavka dopolnjena z več določbami o registrih in deklarativnih dokumentih, ki zagotavljajo sledljivost in preverjanje skladnosti proizvodov z zahtevami specifikacije.

Metoda proizvodnje

Poleg zgolj formalnih sprememb je bila specifikacija proizvoda spremenjena pri naslednjih določbah:

Gostota zasaditve: zaradi pojasnitve in preverjanja določbe so bile vnesene določbe o merjenju gostote zasaditve, ki je najmanj 24 m2 za posamezno drevo („ta površina je bila dobljena s pomnožitvijo dveh razdalj med vrstama in razmikom med drevesi“). Dodano je bilo pojasnilo o drevesih, ki so doživela zmrzal leta 1956, da se upoštevajo ponovni poganjki oziroma ponovno cepljenje po njej, zaradi česar imajo ta drevesa več debel. V tem primeru je razdalja med drevesi lahko manjša od štirih metrov.

Obrezovanje: določba o odstranjevanju obrezanih vej je bila umaknjena, saj se lahko glede na uporabljene tehnike odstranjevanja obrezane veje drobijo na kraju samem, ne pa odstranijo s parcele.

Donos: določba o pravilih za preseganje in zmanjšanje donosa je črtana. Tako odstopanje je namreč neustrezen ukrep.

Obiranje: zaradi upravne poenostavitve se datum za začetek obiranja ne določi več z medministrskim odlokom, ampak ga določi direktor. Prav tako je v besedilu o starosti, pri kateri so drevesa godna za proizvodnjo olja, natančneje določeno: drevesa morajo biti „zasajena že pet let“ na parceli in ne več „stara pet let“, da je določba jasnejša za namene preverjanja.

Določba o oljkah, pobranih s tal, ki jih je treba shraniti ločeno od serij oljk, ki so lahko upravičene do zaščitene označbe, je črtana. Črtanje ne spremeni pogojev obiranja, saj specifikacija proizvoda določa, da se oljke obirajo z dreves.

Skladiščenje oljk: specifikacija proizvoda je dopolnjena z natančno določitvijo roka za dostavo med obiranjem in sprejemom v predelovalni obrat (48 ur) ter roka za shranitev med sprejemom v obratu in njihovo pripravo (48 ur). Določba je natančneje opredeljena kot v zdaj veljavni specifikaciji proizvoda (štirje dnevi, od katerih največ dva med obiranjem in dostavo v predelovalni obrat) in tako olajša preglede. Pojem „rešetkasti zaboji“ je nadomeščen z neposrednejšim „zračni zaboji“.

Pogoji predelave: besedilo je dopolnjeno z opredelitvijo pegave oljke: „nenormalna barva, napaka kožice, ki ne prizadene mesa plodu“. Omemba nagubanih plodov je črtana, ker se je pojavljala dvakrat.

Shranjevanje in pakiranje oljk: največja teža pakiranja 8 kg odcejene neto teže ni spremenjena, ampak dopolnjena z največjo enakovredno bruto težo 12,5 kg.

Označevanje

Navedbe na etiketi, specifične za označbo, so bile usklajene z Uredbo (EU) št. 1151/2012: doda se obvezno označevanje s simbolom ZOP Evropske unije in navedbo „zaščitena označba porekla“ ali „ZOP“ namesto z nacionalnimi navedbami.

Drugo: nadzor

Ob upoštevanju sprememb nacionalnih zakonov in predpisov je postavka „Nacionalne zahteve“ predstavljena v obliki razpredelnice z glavnimi točkami, ki jih je treba preveriti, referenčnimi vrednostmi in metodo ocenjevanja.

Navedeni so bili kontaktni podatki pristojnega organa za nadzor z zamenjavo podatkov nadzornega organa, da bi se ob spremembi nadzornega organa izognili spreminjanju specifikacije proizvoda.

ENOTNI DOKUMENT

„OLIVE DE NÎMES“

EU št.: FR-PDO-0105-01284 – 21.11.2014

ZOP ( X ) ZGO ( )

1. Ime

„Olive de Nîmes“

2. Država članica ali tretja država

Francija

3. Opis kmetijskega proizvoda ali živila

3.1 Vrsta proizvoda

Skupina 1.6 Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1

Oljke „Olive de Nîmes“ so cele oljke čiste zelene barve z značilno gladko kožico in čvrstim mesom, brez peclja, izključno sorte picholine. Niso ne počene ne zarezane.

Razgrenjene so z maceriranjem v alkalni raztopini pepelike ali sode, katere gostota ne presega 1 032. Namakajo se do delne razgrenitve, nato se alkalna raztopina nadomesti s pitno vodo za spiranje. Potem se oljke hranijo v slanici iz morske soli.

Oljke so značilno hrustljave (po opredelitvi COI), njihova stopnja hrustljavosti je nad vrednostjo 3 po lestvici COI. Oljke so sočne, v ustih je čutiti tipično aromo masla in lešnika ter slan okus.

Najmanjša velikost oljk je največ 34 plodov na 100 gramov.

Serije morajo biti enotne po barvi in velikosti.

3.3 Krma (samo za proizvode živalskega izvora) in surovine (samo za predelane proizvode)

—

3.4 Posebne faze proizvodnje, ki jih je treba izvajati na opredeljenem geografskem območju

Vse faze proizvodnje morajo potekati znotraj opredeljenega geografskega območja.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Oljke se obvezno pakirajo na geografskem območju v največ 8-kilogramski embalaži (odcejena neto teža).

Pakiranje na območju je nujno zaradi občutljivosti proizvoda. Oljke „Olive de Nîmes“ so namreč občutljiv plod, ki ga je treba čim manj prelagati. Občutljive so na udarce (hitro pustijo sledove) in temperaturne razlike, ki lahko nastopijo med prevozom.

S tem ukrepom je lažje ohraniti njihov videz in jih zaščititi. Ukrep omogoča tudi boljšo sledljivost.

Oljke „Olive de Nîmes“ se shranjujejo z naslednjimi postopki: s spravljanjem na hladnem, povišanjem vsebnosti soli v slanici, pasterizacijo, spravljanjem v inertnem plinu ali zaščitni atmosferi.

3.6 Posebna pravila za označevanje proizvoda, za katerega se uporablja registrirano ime

Poleg obveznih navedb, ki so določene v zakonodaji o označevanju in predstavljanju živil, etikete za oljke z zaščiteno označbo porekla „Olive de Nîmes“ vsebujejo še:

— ime označbe „Olive de Nîmes“,

— navedbo „zaščitena označba porekla“.

Ti navedbi sta v istem vidnem polju in na isti etiketi.

Napisani sta z vidnimi, čitljivimi, neizbrisljivimi in dovolj velikimi črkami, da izstopata s podlage, na katero sta natisnjeni, zato da se jasno ločijo od vseh drugih napisanih podatkov in slik;

— simbol ZOP Evropske unije.

4. Jedrnata opredelitev geografskega območja

Geografsko območje proizvodnje oljk „Olive de Nîmes“ zajema območje pridelave oljk v departmaju Gard in vzhodnem delu departmaja Hérault, brez pokrajin Causses in Camargue ter masiva Cévennes.

Njegove naravne meje so reka Rona na vzhodu in pokrajina Camargue na jugu. Na severu je meja podnebna, ujema se z mejo nasadov kulture picholine; na severovzhodu sledi meji departmaja Gard (masivi z grmišči na nadmorski višini več kot 300 metrov). Na zahodu gre meja preko doline Vidourle in teče po črti Ganges, Pic St Loup, reka Lez, ki ustreza ločnicam z gozdovi poraslih grebenov.

Območje proizvodnje zajema 230 občin, od tega jih je 183 v departmaju Gard in 40 v departmaju Hérault.

Oljke se obirajo in predelujejo na geografskem območju, ki zajema ozemlje naslednjih kantonov in občin:

departma Gard:

vse občine kantonov: Aramon, Lédignan, Marguerittes, Nîmes, Quissac, Saint-Chaptes, Saint-Mamert-du-Gard, Sommières, La Vistrenque;

občine kantonov: Anduze (razen občin Générargues in Saint-Sébastien-d’Aigrefeuille), Remoulins (razen občin Pouzilhac in Valliguières), Rhôny-Vidourle (razen občin Aimargues in Le Cailar), Sauve (razen občine Fressac), Uzès (razen občine La Capelle-et-Masmolène), Vézénobres (razen občine Brouzet-les-Alès);

naslednje občine: Alès; delno Allègre-les-Fumades; Aubord; delno Beaucaire; delno Bellegarde; Belvezet; Bernis; Bouquet; Conqueyrac; Fons-sur-Lussan; Fontarèches; Générac; delno Goudargues; Jonquières-Saint-Vincent; La Bruguière; La Cadière-et-Cambo; Lussan; Méjannes-les-Alès; Mons; Rochefort-du-Gard; Saint-Christol-Les-Alès; delno Saint-Gilles; Saint-Hilaire-de-Brethmas; Saint-Hippolyte-du-Fort; Saint-Laurent-la-Vernède; Saint-Privat-des-Vieux; Saze; Vallérargues; delno Vauvert; delno Verfeuil;

departma Hérault:

občine kantonov: Castries (razen občine Jacou); Claret (razen občine Ferrières-les-Verrerie); Lunel (razen občin Marsillargues, Saint-Just in Saint-Nazaire-de-Pézan);

naslednje občine: Les Matelles, Moules-et-Baucels, Saint-Bauzille-de-Montmel, Sainte-Croix-de-Quintillargues, Saint-Jean-de-Cuculles, Saint-Mathieu-de-Tréviers, Saint-Vincent-de-Barbeyrargues.

Za delno zajete občine se v mestni hiši hrani kartografski dokument, ki opredeljuje meje geografskega območja. Za te občine je kartografska določitev območij dostopna na spletni strani pristojnega nacionalnega organa v skladu z zahtevami direktive INSPIRE.

5. Povezava z geografskim območjem

5.1 Posebnosti geografskega območja

Za območje proizvodnje je značilna pokrajina s hribčki in griči, katerih nadmorska višina je na splošno nižja od 350 metrov. Tla so večinoma apnenčasta in slabo rodovitna. Podnebje je sredozemsko z izrazito poletno sušo in močnim jesenskim dežjem. Območje je izpostavljeno vetrovom, zlasti mistralu, ki piha s severa, zime so lahko zelo ostre.

Oljke „Olive de Nîmes“ so kot namizne oljke navzoče na območju proizvodnje vse od 18. stoletja in izvirajo iz občine Collins, ki leži na geografskem območju označbe.

Oljčno drevo, nastalo z izborom sorte plant de collias, so kasneje poimenovali picholine po postopku za razgrenitev „po Piccolinijevo“, ki se je takrat uporabljal; oblikovalo se je z izborom dreves z najlepšimi in najbolj čvrstimi plodovi, primernimi za to prakso.

V drugi polovici 19. stoletja so kemiki izpopolnili lug, kar je olajšalo razgrenjevanje večjih količin oljk in spodbudilo nastanek „industrijskih“ predelovalnic.

Okus ploda in botanične lastnosti drevesa so prispevale k temu, da se je sorta picholine razširila zunaj območja izvora.

Kljub temu departma Gard še vedno prideluje največ zelenih oljk picholine v Franciji. To je nedvomno povezano s tem, da je sorta picholine zaradi odpornosti popolnoma prilagojena razmeram tal in podnebja v pokrajini, kjer se proizvaja proizvod z označbo porekla. Drevesa sorte picholine prevladujejo v nîmski kotlini, ki je zibelka sorte, medtem ko v sevenskem predgorju rastejo druge krajevne sorte. V Colliasu in bližnjih vaseh rastejo oljčna drevesa picholine, stara več kot 200 let.

Oljke „Olive de Nîmes“ se obirajo in predelujejo v zibelki sorte picholine. V nasadih z nizkoraslimi drevesi se oljke obirajo ročno, ko so še zelene. Nato se pripravijo po tradicionalni metodi „nepopolnega mlečnega vrenja“: cele oljke se macerirajo v alkalni raztopini pepelike ali sode, katere gostota ne presega 1 032.

Namakajo se do delne razgrenitve, nato se alkalna raztopina nadomesti s pitno vodo za spiranje.

Oljke se hranijo v slanici iz morske soli, katere gostota je največ 1 060. Za nižanje vrednosti pH slanice na vrednost 4,7 sta dovoljeni citronska in mlečna kislina.

5.2 Posebnosti proizvoda

Značilnosti oljk „Olive de Nîmes“ so:

— jasna zelena barva,

— značilna hrustljava čvrstost,

— aroma po maslu in lešnikih,

— izrazit slan okus, ki pa ne prekriva arom.

Oljke se končnim potrošnikom predstavijo v slanici ali vakuumsko pakirane, in to vedno v serijah, ki so enotne po barvi in velikosti.

5.3 Vzročna povezava med geografskim območjem in kakovostjo ali značilnostmi proizvoda (pri ZOP) oziroma določeno kakovostjo, slovesom ali drugimi značilnostmi proizvoda (pri ZGO)

Dolga zgodovina gojenja oljk na geografskem območju je omogočila prenos strokovnega znanja o obdelovanju oljčnih nasadov in pripravi oljk.

Oljke „Olive de Nîmes“ sorte picholine so precej odporne proti zimskemu mrazu in njihovi trdno priraščeni plodovi kljubujejo močnim jesenskim vetrovom.

Zaradi omejitev naravnega okolja se nasadi značilno obdelujejo: tako se tradicionalno gojijo nizka drevesa, da je zgodnje obiranje namiznih oljk lažje in so drevesa odpornejša proti vetru.

Obirajo se ročno: nasadi sorte picholine, katere plodovi se dobro držijo peclja, namreč niso primerni za strojno obiranje, ki bi lahko poškodovalo oljke. Po drugi strani pa oblikovitost tradicionalnih oljčnih nasadov (majhna površina, zidci, pogosto slaba dostopnost) ni zelo primerna za mehanizacijo.

Oljke so pripravljene po uporabljeni tradicionalni metodi „nepopolnega mlečnega vrenja“, ki omogoči delno razgrenitev, to pomeni, da se postopek ustavi, preden raztopina doseže koščico.

Tako vrenje je na tem območju tradicionalno, z njim se ohranijo barva, posebni okus in hrustljavost ploda brez grenikastega okusa.

V tej proizvodnji je bilo veliko vzponov in padcev. Vendar se je oljka „Olive de Nîmes“ zaradi ujemanja med sorto in zemljo, navezanosti ljudi na ta izvirni proizvod in strokovnega znanja krajevnih oljkarjev ohranila ter med proizvajalci in potrošniki postala celo bolj cenjena.

Sklic na objavo specifikacije

(drugi pododstavek člena 6(1) te uredbe)

https://www.inao.gouv.fr/fichier/CDCOliveDeNimes2015.pdf

(1) UL L 343, 14.12.2012, str. 1.